Talle vas vir dronkbestuur op pad na rietdansArgieffoto: Departement van verkeersveiligheid Kwanele Ncalane, woordvoerder van die provinsiale departement van vervoer, het gesê die rietdans vind in eNyokeni, KwaNongoma, in die noordelike deel van die provinsie plaas. Die bestuurders is in hegtenis geneem deur die departement se inspektoraat en die Suid-Afrikaanse Polisiediens wat ŉ fyn oog gehou het op motors op pad na die geleentheid waarvan baie die jong meisies vervoer het. “Die bestuurders wat in hegtenis geneem is, sluit ŉ beampte van die provinsiale regering in wat gevang is terwyl hy onder die invloed van alkohol ŉ staatsmotor sonder die nodige toestemming bestuur het,” het Ncalane gesê. Twee ander staatsbeamptes is ook gevang dat hulle staatsvoertuie sonder toestemming gebruik het. Die voertuie is deur die polisie geskut. Ncalane het gesê die wetstoepassingspan het die paaie na eNyokeni van Donderdag af beman en meer as 2 500 voertuie afgetrek. Altesaam 800 bestuurders is aangekla van verskeie oortredings. Willies Mchunu, KwaZulu-Natal se LUR vir vervoer, gemeenskapsveiligheid en skakeling, het gesê die regering het sterk standpunt ingeneem teen bestuurders wat die lewens van onskuldige mense bedreig. “Ons het vroeër vanjaar in ons begrotingstoespraak gesê dat die regering en sy werknemers leiding moet neem in die nakoming van padreëls. Dit is daarom vernederend dat ŉ regeringsbeampte gevang is vir dronkbestuur terwyl twee ander beamptes regeringsmotors sonder toestemming bestuur het,” het hy gesê. “Hierdie optrede is ŉ bewys dat daar geen heilige koeie is in ons pogings om verkeersregulasies af te dwing nie.”